SA sjefs wen medaljes by 'spele vir kosmaak' | Netwerk24
Deur Ane van Zyl 21 Februarie 2020 19:33
Die sjef Nicolas van der Walt by sy ontwerp van suiker met die titel "King for a Day".Foto: Facebook
Hulle het in Stuttgart, Duitsland, deelgeneem het aan die kompetisie waaraan spanne uit meer as 54 lande meeding.
As deel van die kompetisie het Suid-Afrika se span van agt lede 'n driegangmaaltyd berei vir 110 mense, wat tien beoordelaars insluit.
Die span het 'n bronsmedalje gewen in die Restaurant of Nations-kompetisie. Daarvoor moes die span kos voorberei van allerhande nasies regoor die wêreld.
Die Suid-Afrikaanse span het 'n tweede bronsmedalje gewen in die afdeling Chefs Table. In dié afdeling het die gaste wat die kos eet, in die kombuis gestaan en kyk hoe die kos berei word. Die gaste het ook in die kombuis geëet. Dit was 'n maaltyd met sewe gange.
Ook individue van Suid-Afrika het ingeskryf vir sekere afdelings, en in een van dié individuele afdelings het Suid-Afrika 'n medalje losgekook.
Die sjef Nicolas van der Walt het 'n bronsmedalje gewen in die kategorie vir 'n ontwerp wat van suiker gemaak is met die titel "King for a Day". Die ontwerp lyk soos 'n blommerangskikking in 'n blompot. 'n Protea, strelitzias en ander blomme is in die rangskikking.
Die kompetisie is van 14 tot 19 Februarie gehou.
Die SA span het bestaan uit Trevor Boyd, Oscar Baard, Henrico Grobbelaar, Dion Vengatass, Adrian Vigus-Brown, Chante Rabie, Bradley van Niekerk, Kirstin Hellemann, Nicolas Van Der Walt, Lesley Jacobs (logistieke bestuurder) en Craig Colin Henley (logistieke bestuurder).